Борис Пастернак
Лошо време

Превод от руски: Кирил Кадийски, —

chitanka.info

Дъжд — и пътят в локви плава.

Вятър реже ги — стъкло.

И върбите гологлави

стриже яростно и зло.

Връщат се от погребение.

Падат листи, а встрани

трактор в пот влече с бумтене

осем дискови брани.

От нападалите листи

набразден е цял вирът

и листа, листа златисти

като кораби сноват.

Сее се дъждът през сито.

Вихър хуква с вой насам.

Сякаш всичко е покрито

в есента с позор и срам.

Сякаш клети, поругани

са и врани и листа,

и дъжда, и урагана,

заплющели в есента.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.